Milanová, Natália, ministerka kultúry SR (2022-10-06):
Vážený pán predsedajúci, vážený pán poslanec, rezort kultúry sa dlhodobo snaží zabezpečovať čo najefektívnejšie fungovanie audiovizuálneho priemyslu na Slovensku. V priebehu uplynulých rokov preukázateľne došlo k výraznému rozvoju audiovizuálneho odvetvia, ako aj ku kvalitatívnemu nárastu filmovej a televíznej tvorby prejavujúcom sa najmä v náraste účasti na medzinárodných podujatiach, v počte získaných cien a ekologizácii filmovej produkcie. Podpora audiovizuálneho priemyslu sa na Slovensku realizuje prostredníctvom tzv. vratiek poskytovaných zo strany Audiovizuálneho fondu, ktoré predstavujú spätné vyplatenie percentuálne stanovenej sumy finančných prostriedkov z oprávnených výdavkov vynaložených na produkciu filmových projektov. S účinnosťou od 1. 1. 2020 sa legislatívne upravili podmienky podpory audiovizuálneho priemyslu a pôvodná sadzba tejto dotácie, ktorá bola vo výške 20 %, sa navýšila na 33 %. Od 1. januára 2021 došlo k zníženiu minimálnych limitov oprávnených výdavkov a zároveň sa podrobnejšie upravil časový rozsah jednotlivých filmových projektov, ktoré sa môžu uchádzať o podporu audiovizuálneho priemyslu. Okrem toho sa zrušila možnosť registrácie balíka uplynulých rokov. Toto sa využívalo vlastne iba minimálne. V dôsledku týchto zmien došlo v priebehu rokov 2020 a 2021 k výraznému nárastu počtu zaregistrovaných filmových projektov, ako aj k medziročnému zvýšeniu celkovej vyplatenej sumy na podporu audiovizuálneho priemyslu. Uvedené legislatívne zmeny mali za následok, že v roku 2021 Audiovizuálny fond v rámci podpory audiovizuálneho priemyslu vyplatil podporu celkom 41 projektom v sume 5 585 009 eur, čo je historicky najvyššia suma od začiatku existencie tejto formy podpory. Tá začala v 2016. Prínos tejto podpory podľa základných merateľných ukazovateľov vykazuje medziročný nárast, pričom počet registrovaných filmových projektov stúpol o 40 %, počet podporených projektov stúpol o 116 % a nárast celkovej vyplatenej sumy bol 144 %. Z uvedených skutočností vyplýva, že systém podpory audiovizuálneho priemyslu, tak ako je nadstavený v súčasnosti, je dostatočne konkurencieschopný a Ministerstvo kultúry Slovenskej republiky aktuálne neplánuje realizovať v tejto oblasti významné zmeny. V závere by ešte bolo dobré podotknúť, že v oblasti prezentácie Slovenska ako filmovej lokácie, čo je pre zahraničné produkcie práve tým lákadlom okrem teda aj iných benefitov, veľmi dôležitú úlohu zohráva Slovenská filmová agentúra, ktorá v rámci svojej činnosti prezentuje možnosti nakrúcania filmov na Slovensku. Mapuje a sprostredkúva aktivitu filmových profesionálov a kontinuálne sa venuje práci s domácimi a zahraničnými producentmi, ktorí chcú na Slovensku nakrúcať. Slovenská filmová agentúra je osobitnou organizačnou zložkou audiovizuálneho fondu. Ja si ešte k tejto téme dovolím trošku vrátiť sa do minulosti, pretože to, čo sa udialo v 90-tych rokoch za vlády Vladimíra Mečiara, že filmové štúdia Koliba v podstate boli zlikvidované, spôsobuje nám to v rámci konkurencieschopnosti prilákania zahraničných produkcií, samozrejme, horšiu pozíciu, pretože v okolitých krajinách fungujú filmové štúdia, ktoré, v ktorých sa točí niekoľko zahraničných, veľkých zahraničných produkcií ročne, rovnako v Českej republike. Takže do budúcnosti by bolo určite veľmi vhodné, aby filmové štúdia na Slovensku vznikli.